
THE ATHENS WINE FESTIVAL




ΔΕΛΤΙΟ ΤΥΠΟΥ

Έφτασε η ώρα για τα «Διονύσια», την αγαπημένη έκθεση των οινόφιλων

Τα Διονύσια, η κορυφαία καταναλωτική έκθεση κρασιού της Ελλάδας, ετοιμάζεται να ανοίξει και φέτος πύλες της. Τακτική στο ραντεβού της με τους οινόφιλους καταναλωτές, θα διεξαχθεί το Σαββατοκύριακο 12 και 13 Φεβρουαρίου (11:00-20:00), στο χώρο που την απογείωσε τα τελευταία χρόνια, το Ζάππειο Μέγαρο Αθηνών. 

Τα Διονύσια φιλοξενούνται για 4η φορά στο Ζάππειο Μέγαρο, που έχει γίνει πια το «σπίτι» της έκθεσης. Φέτος, οι χώροι που χρησιμοποιούνται έχουν εξαιρετική αισθητική και μεγάλη φωτεινότητα και θεωρούνται ιδανικοί για τη φιλοξενία μίας τέτοιας έκθεσης. Είναι ιδανικοί για τις δοκιμές οίνων, που θα έχουν την ευκαιρία να πραγματοποιήσουν οι περισσότεροι από 10.000 χιλιάδες οινόφιλοι καταναλωτές, που αναμένονται και φέτος στα Διονύσια. Όπως έχει άλλωστε αποδειχθεί, η κρίση, όχι μόνο δεν πτοεί, αλλά εντείνει τη διάθεση τους να επισκέπτονται εκθέσεις κρασιών, ικανοποιώντας το ενδιαφέρον και την αγάπη τους για αυτό το προϊόν. 

Όπως και στα προηγούμενα Διονύσια, η συμμετοχή οινοποιείων απ’ όλη την Ελλάδα θα είναι μεγάλη και θα συνοδευτεί από αποσταγματοποιίες και εταιρείες εισαγωγής οίνων. Φέτος, περισσότερες από 120 οινοποιίες απ’ όλη τη χώρα αναμένεται να εκθέσουν τα κρασιά τους. Ιδιαίτερα αξιόλογη και αυξημένη θα είναι και η παρουσία πρωτοεμφανιζόμενων σε έκθεση οινοποιιών. Τόσο αυτοί, όσο και οι καταξιωμένοι συνάδελφοί τους καταδεικνύουν την αλματώδη ανάπτυξη του ελληνικού κρασιού, που τα τελευταία δέκα χρόνια αποτυπώνεται χαρακτηριστικά στα Διονύσια. «Η έκθεση θα είναι και φέτος εξαιρετικά επιτυχημένη, παρά την κρίση», δήλωσε ο διευθυντής της διοργανώτριας εταιρείας Vinetum, Ντίνος Στεργίδης. «Τα ελληνικά οινοποιεία έχουν προσαρμοστεί στις νέες συνθήκες, με καινούργια προϊόντα και πιο χαμηλές τιμές και περιμένουν τον κόσμο για να τα παρουσιάσουν».

Κάθε επισκέπτης της έκθεσης θα λαμβάνει ένα αναμνηστικό ποτήρι γευσιγνωσίας και στη συνέχεια θα μπορεί να δοκιμάζει ελεύθερα όσα κρασιά επιθυμεί, συνομιλώντας με τους ίδιους τους οινοπαραγωγούς και τα στελέχη τους. Ανάμεσα στα κρασιά αυτά βρίσκονται μερικές από τις καλύτερες και πλέον ακριβές φιάλες του ελληνικού αμπελώνα, πολλές νέες κυκλοφορίες και σημαντικές ετικέτες από τον παγκόσμιο αμπελώνα. Οι επισκέπτες θα έχουν επιπλέον τη δυνατότητα να συμμετάσχουν σε σεμινάρια γευσιγνωσίας και παρουσιάσεις κρασιών και να επισκεφθούν την έκθεση οινικής αφίσας.

Το εισιτήριο της έκθεσης κοστίζει 10€ και ισχύει και για τις 2 ημέρες διεξαγωγής της. Τα Διονύσια 2011 πραγματοποιούνται και φέτος υπό την αιγίδα της Εθνικής Διεπαγγελματικής Οργάνωσης Αμπέλου και Οίνου (ΕΔΟΑΟ).


Πληροφορίες στο τηλ. 210 766 0560 και στην ιστοσελίδα www.dionysia.gr
